A 3DMark Physics teszten 24 százalékkal bizonyult jobbnak az AMD Ryzen processzor.

Tum Apisak megint érdekes adatokra bukkant. Ezúttal a 3DMark Physics teszteredményeire, amelyek alapján az AMD közelgő Ryzen 9 3950X processzora legyőzi az Intel 18-magos Core i9-10980XE lapkáját, méghozzá 24 százalékkal.

Hirdetés

A 16-magos, 32-szálas AMD chip bármilyen alaplapban használható lesz, ami a Ryzen 9 3900X-et támogatja. Az Intel lapka pedig egy 18-magos, 36-szálas HEDT chip, ami a Cascade Lake-X-re alapoz. Órajelekben boost mellett 4,7 és 4,6 GHz a maximum.

16 GB kétcsatornás DDR4-3200-as memóriával a Ryzen 9 3950X 32 082 pontot szerzett a processzorra kihegyezett tesztben. A Core i9-10980XE ezzel szemben 32 GB négycsatornás DDR4-2667-es memóriával 25 838 pontot szerzett. A videokártya ezen a teszten nem befolyásolja az eredményt.

Az AMD CPU jelentős előnye állítólag abból származhat, hogy ha az órajel-emelést minden magra kiterjesztik, akkor a Ryzen 9 3950X 4 GHz fölött tudja tartani az órajelet, ellenben az Intel HEDT processzornál így már csak 3,8 GHz a maximum. A különbség van akkora, hogy a plusz 2 mag és 4 szál is kevés marad a versenyhez.